Tavallisia perheenisiä

Todellista rikollismaailman aatelia, ylätason huumerikollisia, saadaan harvoin tuomiolle. Tiedustelutiedon perusteella voidaan kuitenkin sanoa, että vain pieni osa kuuluu näkyvästi johonkin hierarkkiseen rikollisjengiin, kuvailee eräs jutun tutkinnan ulkopuolinen viranomaislähde MTV Uutisille.

Suuri osa huumerikollisiksi arvelluista on perheenisiä, naisia heidän joukossaan ei juuri ole. He asuvat hyvillä asuinalueilla, omistavat lemmikkejä, vievät lapsia harrastuksiin – ja törsäävät kalliisiin saksalaisiin autoihin. Perhe saattaa olla tietämätön toiminnasta, tai ainakaan rahan alkuperästä ei pahemmin keskustella. Voi olla, että rikolliset haluavat tietoisesti pitää perheen toiminnan ulkopuolella.

– Se ei ole mafiatyylistä toimintaa. Ajatellaan, että ammattimainen, järjestäytynyt rikollisuus olisi sitä että on yksi organisaatio, jota joku johtaa. Näin se ei ole rakentunut, jos jengejä ei oteta lukuun. Se on enemmänkin solutason toimintaa. Seuraavassa maahantuontiketjussa on sitten uusi kokoonpano.

On maahantuojia, tukkureita, vähittäiskauppiaita. Laiton ja laillinen sekoittuvat. Suurin ongelma, paljastumisen pelon ohella, on raha. Miten saada se vaikuttamaan lailliselta?

Ammattimaista toimintaa

Myös huumetehtaan perustanut järjestyksenvalvoja eli ulkopuolisen silmin lainkuuliaista elämää monta vuotta.

Vuonna 2014 poliisi sai kuitenkin syyn epäillä, että miehellä on jälleen jotain meneillään. On epäselvää, milloin häntä alettiin seurata järjestelmällisesti, mutta oikeudessa tarkkailuryhmän johtaja kertoi ”suunnitelmallisesta tarkkailusta” vuosien 2014-2015 aikana.

Tarkkailu kesti kauan, koska järjestyksenvalvoja ei ollut mikään helppo kohde. Ammattimaiset huumerikolliset osaavat välttää kuuntelua ja tarvittaessa katkaista puhelun keskustelukumppanin kanssa, jos tämä menee ”väärälle alueelle”.

Järjestyksenvalvoja keskusteli kävelyjen yhteydessä. Hänen autoonsa oli asennettu kuuntelulaite, samoin puhelimet olivat kuuntelussa. Nauhalle tallentui kuitenkin ulkopuolisen korviin vain hyväntuulisia kaveripuheluita, joissa juteltiin pikaisesti kuulumisia ja sovittiin kahvitteluista.

Huhtikuussa 2014 tapahtui käänne. Poliisin hyvin tuntema, amfetamiinin myymisestä epäilty 48-vuotias Janne oli myös ollut tietämättään poliisin seurannassa. Puhelinta kuunneltiin ja tarkkailuryhmä seurasi aika ajoin hänen liikkeitään. Haluttiin selvittää, mistä Jannen huumeet ovat peräisin.

Eräänä iltapäivänä Janne oli istumassa penkillä Kouvolassa sijaitsevan kauppakeskus Veturin edustalla, kun paikalle lipui musta BMW X5-katumaasturi. Tarkkailuasemissa istuneet poliisit valpastuivat sillä he tiesivät, että huumerikollisten rahat päätyvät usein käteisellä helposti hankittavaan omaisuuteen, kuten kalliisiin autoihin. Mustaa maasturia ajanut harteikas mies kävi Jannen kanssa lyhyen keskustelun, jonka jälkeen BMW jatkoi matkaa.

Saman päivän aikana kaksikko kohtasi vielä toistamiseen. Illalla Jannen autosta takavarikoitiin 65 grammaa amfetamiinia.

Huumeet vaihtoivat omistajaa toisen kerran lokakuussa. Tällä kertaa järjestyksenvalvoja saapui tapaamiseen uudehkolla S-sarjan Mercedes Benz -henkilöautolla, jossa oli Viron rekisterikilvet.